C 421/36
LT
Europos Sąjungos oficialusis leidinys
2022 11 4
1 PRIEDAS
Sinergija su ES misijomis
ES prisitaikymo prie klimato kaitos misija Prisitaikymo prie klimato kaitos misija siekiama remti bent 150 Europos regionų, vietos valdžios institucijų ir bendruomenių pastangas iki 2030 m. pasiekti atsparumą klimato kaitai.
Pagal šią priemonę bus teikiama bendra parama regionams, vietos valdžios institucijoms ir bendruomenėms, siekiant padėti jiems geriau suprasti su klimatu susijusią riziką ir galimybes, joms pasirengti ir jas valdyti, paspartinti jų pertvarką siekiant atsparumo klimato kaitai ir įgyvendinti ne mažiau kaip 75 didelio masto prisitaikymo prie klimato kaitos demonstracinius projektus.
Valstybių narių, regionų ir vietos valdžios institucijų dalyvavimas bus labai svarbus įgyvendinant šią misiją, nes jie yra pagrindiniai pokyčių iniciatoriai.
Jie taip pat gali diegti naujas technologijas, eksperimentuoti su inovatyviais sprendimais, kurie atitinka vietos poreikius, ir padėti įvairiems suinteresuotiesiems subjektams siekti atsparumo klimato kaitai.
Misijos tikslai atitinka ERPF politikos tikslus (1) – siekti konkurencingesnės ir pažangesnės Europos, skatinant novatorišką ir pažangią ekonomikos pertvarką ir regionų IRT jungtis.
Ja taip pat prisidedama siekiant politikos tikslo – žalesnės, nuo mažo anglies dioksido kiekio technologijų prie nulinio anglies dioksido kiekio technologijų pereinančios ekonomikos ir atsparios Europos, skatinant sąžiningą perėjimą prie švarios energetikos, žaliąsias ir mėlynąsias investicijas, žiedinę ekonomiką, klimato kaitos švelninimą bei prisitaikymą prie klimato kaitos, rizikos prevenciją bei valdymą ir tvarų judumą mieste.
Pavyzdžiui, pagal šiuos prioritetus būtų galima sutelkti finansavimą prisitaikymo prie klimato kaitos sprendimams plėsti, naudojantis sinergija su pagal programą „Europos horizontas“ sutelktu finansavimu.
Regionai ir vietos valdžios institucijos taip pat gali pasirašyti užduočių aprašą ir taip išreikšti savo norą bendradarbiauti ir koordinuoti veiklą su kitomis pasirašiusiomis šalimis, kad jos galėtų sutelkti išteklius ir plėtoti veiklą savo teritorijose, siekdamos įgyvendinti prisitaikymo prie klimato kaitos tikslus.
Misijos įgyvendinimo platforma rems regionus ir vietos valdžios institucijas, pavyzdžiui, suteikdama jiems galimybę naudotis žiniomis ir technine pagalba.
Prisitaikymo prie klimato kaitos MTI projektams, kurie galėtų būti įgyvendinami naudojantis galima sinergija su ERPF, bus skirtas finansavimas pagal programos „Europos horizontas“ darbo programas.
ES kovos su vėžiu misija Pagal Kovos su vėžiu misiją ir Europos kovos su vėžiu planą iki 2030 m. ketinama pagerinti daugiau kaip 3 mln. žmonių gyvenimą, užtikrinant prevenciją, gydymą ir ilgesnį bei geresnį gyvenimą vėžiu sergantiems asmenims ir jų šeimoms.
Šis bendrasis tikslas atitinka ERPF politikos tikslą – kurti socialiai atsakingesnę ir įtraukesnę Europą.
Numatoma sukurti skaitmeninę infrastruktūrą, skirtą vėžio kontrolės moksliniams tyrimams ir inovacijoms (MTI) remti.
UNCAN.eu platformoje bus renkami įvairių rūšių duomenys iš įvairių šaltinių.
Virtualus Europos vėžio pacientų skaitmeninis centras suteiks galimybę vėžiu sergantiems ir jį įveikusiems pacientams pateikti savo sveikatos duomenis ir gauti informaciją.
Bus remiamos visapusiškos kovos su vėžiu infrastruktūros, kad būtų sprendžiama aukštos kokybės onkologinės priežiūros prieinamumo nelygybės problema, pavyzdžiui, stiprinami mokslinių tyrimų pajėgumai ir kuriamas valstybių narių ir regionų tinklas.
Valstybių narių, regionų ir vietos valdžios institucijų dalyvavimas yra labai svarbus įgyvendinant numatytus veiksmus, nes jie pirmiausia yra atsakingi už vietos sveikatos sistemų organizavimą.
Pavyzdžiui, norint pagerinti ankstyvosios atrankinės patikros ar inovatyvaus vėžio gydymo prieinamumą, reikės didelių investicijų į infrastruktūrą, įrangą, skaitmeninizaciją, sveikatos sektoriaus darbuotojus ir naujus priežiūros modelius, įskaitant nuotolinės medicinos sprendimus, kad būtų galima pasiekti pacientus kaimo ir atokiose vietovėse.
ERPF atlieka svarbų vaidmenį gerinant vėžio kontrolę.
Daugelyje regionų įdiegtos pažangiosios specializacijos strategijos sveikatos priežiūros srityje, įskaitant vėžio gydymą.
Vykdomi projektai turi didelį potencialą prisidėti prie misijos tikslų įgyvendinimo.
Regionai bus skatinami derinti savo veiklą su ES prioritetais ir toliau investuoti į MTI, orientuojant pažangiosios specializacijos prioritetus į inovacijas vėžio gydymo srityje.
Be to, INTERREG gali remti vėžiu sergančius pacientus, norinčius gauti sveikatos priežiūros paslaugas kitoje šalyje, stiprinant tarpvalstybinį, tarptautinį ir tarpregioninį bendradarbiavimą.
(1) 2021 m. birželio 24 d. Europos Parlamento ir Tarybos reglamento (ES) 2021/1058 dėl Europos regioninės plėtros fondo ir Sanglaudos fondo 3 straipsnis.